Jakadan Sin dake Burtaniya ya yi sharhi dangane da bata suna da zargin satar fasaha da Amurka ta yi wa kasarsa - china radio international
Jakadan Sin dake Burtaniya ya yi sharhi dangane da bata suna da zargin satar fasaha da Amurka ta yi wa kasarsa
2018-04-07 12:27:53 cri
Jakadan kasar Sin dake kasar Burtaniya Liu Xiaoming ya fidda wani sharhi mai taken "Ci gaba da yin hadin gwiwa da bude kofa ga waje, kare ikon mallakar fasaha" inda aka wallafa a jaridar da aka fi bugawa a duk fadin kasar Burtaniya, wato Daily Telegraph, da kuma ta shafin jaridar na yanar gizo.
Cikin sharhinsa, Liu Xiaoming ya bayyana cewa, a kwanakin baya, Amurka ta ci zarafin kasar Sin, inda ta zarge ta da satar fasaha daga wajenta, bisa bincike mai lamba 301 da ta yi. Sannan, ta zargi kasar Sin da tilasta wa kamfanoninta su mika fasahohinsu gare ta, lamarin da ya sa, Amurkar za ta fara kara haraji kan kayayyakin da Sin ke sayar mata.
Dangane da wannan lamari, Mr. Liu ya ce, Amurka ta musunta ci gaban da kasar Sin ta samu cikin shekarun baya bayan nan a fannin karfafa fasaharta, wanda ya ce, zargi ne da ba shi da tushe, wanda kuma ya keta dokokin WTO, lamarin da ya nuna irin halin Amurka na son kai, da kuma kariyar ciniki da take yi a halin yanzu.
Haka kuma, jakada Liu ya ce, kasar Sin tana dukufa wajen sabunta fasahohi domin neman ci gaba, kuma tana tsayawa tsayin daka wajen kare ikon mallakar fasaha. Ya ce, an samu ci gaba kwarai bisa hadin gwiwar dake tsakanin kasar Sin da kasar Burtaniya da ma kasashen Turai baki daya, a fannonin sabunta fasahohin zamani, da kuma kare ikon mallakar fasaha.
Bugu da kari, ya ce, an cimma sakamako da dama bisa hadin gwiwar dake tsakanin sassa daban daban a fannonin kare dokoki da manufofin da cinikayya da musayar bayyanai da kuma ba da horo da sauransu. Inda ya ce, a nan gaba kuma, kasar Sin za ci gaba da yin hadin gwiwa da kasa da kasa domin kare ikon mallakar fasaha da kuma sabunta kimayya da fasaha ta yadda za a kara tallafawa al'ummomin duniya baki daya. (Maryam)
v Kasar Sin za ta ci gaba da daukar fansa kan matakin da Amurka za ta dauka 2018-04-06 13:31:45
v Masanan kasar Sin: Amurka ta yi bincike mai lamba 301 ne domin hana bunkasar masana'antun fasahar zamani na kasar Sin 2018-04-05 17:34:49
v Jakadan kasar Sin a Amurka ya bukaci Amurka da ta daina bincike mai lamba 301 kan kasar Sin 2018-04-05 12:30:09